7. feb. 2013 | kl. 07:39 1 422

Liberal Alliance: Skoleledere skal kunne fyre lærere

Skolelederne skal selv kunne ansætte og fyre uden at spørge kommunen, mener Liberal Alliance. Derfor har de fremsat et beslutningsforslag om større ledelsesbeføjelser til skoleledelserne. Det skal også betyde, at en fyret lærer ikke bare bliver flyttet til en naboskole, men skal ud og søge på ny.

Liberal Alliance så helst at skolerne blev selvejende, så hver enkelt skoleleder sammen med lærerne fandt sin egen vision for skolen og skabe den. En del af den tanke er, at skolelederne skal have større magt til at styre skolen.

"I dag ansættes lærere formelt af kommunen. Vi ønsker, at den beslutning ligger på skolerne, hos skoleledelsen. Hvis man skal være en dygtig leder, er det afgørende, at man har en direkte relation til ens ansatte, og det kræver, at man selv kan ansætte og afskedige. Vi vil fjerne kommunen som bureaukratisk mellemled og styrke skolerne", fortæller uddannelsesordfører Merete Riisager.



Ikke opbakning fra regeringen

Dansk Folkeparti støtter forslaget, men regeringen ser ingen grund til ændringen, da det allerede er muligt for kommunerne at lægge beslutningen ud på skolerne.

"Vi er enige i hensigten med forslaget, nemlig at skoleledelsen skal styrkes, men vi tror mere på, at vi skal have udviklet skoleledelsen," siger Lotte Rod, uddannelsesordfører for De Radikale til Altinget.dk.



Samme vilkår som i andre erhverv

Merete Riisager mener ikke, at det er nok, at kommunerne kan lægge kompetencen ud.

Artiklen fortsætter under banneret

"Det kan godt være, at man varetager samtalerne, men lederen skal stadig have en formel godkendelse til at ansætte og afskedige. Det kan betyde, at det kan tage meget lang tid at afskedige lærere, som ikke opfylder deres arbejde. Det kan også betyde, at en afskediget lærer bliver flyttet til en anden skole. Det ønsker vi at gøre op med, så en fyret lærer skal ud og søge igen".

Hun mener heller ikke, at lærere, som er blevet afskediget på grund af besparelser, skal flyttes til andre skoler.

"Det ville da være mærkeligt, hvis en bankrådgiver bare blev flyttet til en anden bank, hvis han blev afskediget. Det bør være samme vilkår for lærere, som andre steder. Ansættelsesrelationen er til dér, hvor man er ansat. Kommunerne skal selvfølgelig have indflydelse på, hvor mange man kan ansætte på hver skole, men ikke hvem der er ansat på den enkelte skole".